以雙刀遺子由子由有詩次其韵
作者：蘇軾
朝代：宋

paragraphs: 寶刀匣不見，但見龍雀環。
何曾斬蛟蛇，亦未切琅玕。
胡爲穿窬輩，見之要領寒。
吾刀不汝問，有愧在其肝。
念此力自藏，包之虎皮斑。
湛然如古井，終歲不復瀾。
不憂無所用，憂在用者難。
佩之非其人，匣中自長歎。
我老衆所易，屢遭非意干。
惟有王玄通，階庭秀芝蘭。
知子後必大，故擇刀所便。
屠狗非不用，一歲六七刓。
欲試百鍊剛，要須更泥蟠。
作詩銘其背，以待知者看。